Saeimas Ilgtspējīgas attīstības komisijai

Par uzdevumu īstenošanas gaitu

Izpildot Saeimas 2015.gada 17.decembra paziņojuma "Par uzdevumiem, kas veicami, lai nodrošinātu kvalitatīvu vispārējās izglītības iestāžu tīklu un risinātu ar izglītojamo telpisko mobilitāti (izglītības iestādes fizisku pieejamību) saistītās problēmas" 4.punktā noteikto, Ministru kabinets sniedz šādu informāciju.

1. Izglītības un zinātnes ministrija (turpmāk – ministrija), saskaņā ar deklarācijas par Māra Kučinska vadītā Ministru kabineta iecerēto darbību 106.punktu *Lai nodrošinātu iespēju katram skolēnam iegūt kvalitatīvu izglītību, veidosim ilgtspējīgu skolu tīklu, īstenojot kompleksu pieeju reformas veikšanai, tai skaitā mobilitātes nodrošināšanai, iespējai darbu zaudējušajiem atgriezties darba tirgū un kompensējoša sociālā atbalsta sniegšanai* un lai attiecīgi nodrošinātu Valdības rīcības plānā definētā 106.1.pasākuma izpildi, ar ministrijas 2016.gada 8.augusta rīkojumu Nr.223 "Par darba grupas izveidi izglītības iestāžu tīkla sakārtošanai" ir izveidojusi starpinstitucionālu darba grupu.

Darba grupa, kuras sastāvā ir pārstāvji no Latvijas Lielo pilsētu asociācijas, Latvijas Pašvaldību savienības, biedrības “Reģionālo attīstības centru apvienības”, Labklājības ministrijas, VSIA “Autotransporta direkcijas”, Nodarbinātības valsts aģentūras, Satiksmes ministrijas un Vides aizsardzības un reģionālās attīstības ministrijas, tās trīs notikušajās sanāksmēs ir diskutējusi par vispārējās vidējās izglītības iestāžu tīkla sakārtošanu, atbilstoši izstrādājot priekšlikumus kritērijiem, kādai jābūt vispārējās vidējās izglītības iestādei Latvijā.

Izstrādātie priekšlikumi ietver kritērijus par skolēnu un klašu komplektu skaitu, attālumu minūtēs līdz izglītības iestādei un kilometros līdz transporta pieturvietai, ievērojot reģionālā sadalījuma principu, kā arī priekšlikumus kritērijiem, kas raksturo izglītības iestādes darba kvalitāti, ieguldījumus izglītības iestādes infrastruktūrā un izglītības iestādes pieejamības nodrošinājumu.

Vienlaikus darba grupa ir identificējusi jautājumus, kas būtu vērtējami nozaru ministru līmenī, kā piemēram, pašvaldību savstarpējo norēķinu par izglītības iestāžu sniegtajiem pakalpojumiem sistēmas pilnveide.

1. Ministrijas izveidotā starpinstitucionālā darba grupa ir sagatavojusi un sniegusi informāciju izglītības un zinātnes ministram izskatīšanai Ministru prezidenta M. Kučinska vadītajā ministru darba grupā par izglītības iestāžu tīkla sakārtošanu 2016.gada 19.oktobra sanāksmē. Pamatojoties uz Saeimas Ilgtspējīgas attīstības komisijas lēmumu “Par uzdevumiem, kas veicami, lai nodrošinātu kvalitatīvu vispārējās izglītības iestāžu tīklu un risinātu ar izglītojamo telpisko mobilitāti (izglītības iestādes fizisku pieejamību) saistītās problēmas”, uzsāktas sarunas par ministrijas pasūtīta neatkarīga pētījuma veikšanu, tā ietvaros izstrādājot reālajai situācijai atbilstošu vispārējās izglītības iestāžu tīkla telpisku kartējumu, kurā ņemts vērā skolēnu skaits, demogrāfijas un migrācijas tendences un prognozes pašvaldībā, izglītības iestāžu pieejamība, pašvaldību sociālekonomiskā situācija, kā arī izglītības iestāžu kvalitātes rādītāji.

Ministrija, izpildot Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 106.punkta *Lai nodrošinātu iespēju katram skolēnam iegūt kvalitatīvu izglītību, veidosim ilgtspējīgu skolu tīklu, īstenojot kompleksu pieeju reformas veikšanai, tai skaitā mobilitātes nodrošināšanai, iespējai darbu zaudējušajiem atgriezties darba tirgū un kompensējoša sociālā atbalsta sniegšanai* 106.1.pasākumu,pēc 2017.gada 31.marta izvērtējot un pamatojoties uz pētījuma par kvalitatīva vispārējās izglītības iestāžu tīkla telpisko kartējumu starprezultātiem, turpinās plašākas diskusijas par kompleksiem risinājumiem efektīva vispārējās izglītības iestāžu tīkla attīstībai. Ministrija par minēto uzdevumu izpildes gaitu un turpmākajām darbībām 2017.gada martā informēs Ministru kabinetu un aprīlī - Saeimas atbildīgo komisiju.

Līdztekus ministrija, izvērtējot turpmākos uzdevumus, kas veicami, lai nodrošinātu kvalitatīvu vispārējās izglītības iestāžu tīkla izveidi, saskaņā ar Ministru kabineta 2016.gada 5.jūlija sēdes protokola Nr.33 35.§, turpinās darbu, lai nodrošinātu noteikumu “Pedagogu darba samaksas noteikumi” ietekmes uz izglītības pieejamību un kvalitāti monitoringu.

Ministru prezidents M.Kučinskis

Zemberga 67047794